Ifølge den danske historikeren Hans Svaning, som ikke skrev ned historien før på 1570-tallet (), var det Erik Walkendorf som fikk øye på Dyveke på gaten i Bergen. Like vakker som datteren var, like fæl var angivelig hennes mor. Mor og datter stod etter Svanings beskrivelse ved en handelsbod ute på gaten, der de solgte «sukkerstads og andre ligegyldige sager». Walkendorf utmalte ifølge Svaning Dyvekes skjønnhet slik for Christian II, da han kom tilbake til Akershus, at Christian ikke fikk rast eller ro før han hadde fått piken å se. Angivelig bega han seg av denne grunn over fjell og daler til Bergen, der han inviterte byens borgerskap på ball på Bergens rådhus, og sørget for at Dyveke og hennes mor var blant gjestene. Da ballet var over, overtalte han Dyveke til å overnatte på kongsgården. Det minner om eventyret om Askepott.